钦定古今图书集成/明伦汇编/闺媛典/第024卷 > 黄崇妻游氏
## 钦定古今图书集成/明伦汇编/闺媛典/第024卷 > 黄崇妻游氏

按朱熹《建安郡夫人游氏墓志铭》有“宋建安郡夫人
游氏，右宣义郎致仕、赠金紫光禄大夫、邵武黄公讳
崇之妻，而子端明殿学士讳中、台州使君讳章之所
追爵也。世为建州建阳县长平里人，曾祖正卿，祖希
古，父仪，皆不仕而有隐德，乡里推长者。夫人资禀静
淑，族母阮氏，妇德为女师，夫人幼尝学焉。爱班昭女”
训，通其大义，至他组纫笔札之艺，皆不待刻意，而能
辄过人。早孤，其母钟爱之，以归光禄公事舅姑，承祭
祀，勤肃不懈。舅喜宾客，佳辰令节，亲旧满门，夫人供
馈唯谨，未尝顷刻自逸，以委劳于娣姒也。姑性严，诸
妇侍旁，有二十年不命坐者，夫人独能顺适其意，盥
栉温凊，略无遗阙。姑有疾，非夫人进药不尝，每指以
为诸妇模楷。遭舅丧，光禄公素贫，昆弟相顾，谋鬻田
以葬，夫人曰：“毋隳尔先业。”退斥橐中装，以奉其役，以
故光禄公得以不烦于众而襄大事。光禄公为人诚
悫庄重，夫人以柔顺坚正佐之，相敬如宾，谋无不协。
其遇族姻，谦谨有礼乐，道其善而不喜闻其过。至其
贫困，则赒之必尽其力，日以女训及他经言以自箴
警。亦颇信尚浮屠法。娠未娩，则必端居静室，焚香读
儒佛书，不疾呼，不怒视，曰：“此古人胎教法也。”故其子
生皆贤才，而夫人所以教之者又甚。至。稍能言，则寘
膝上，授以诗书。少长，即为迎师择友，教诏谆悉。从兄
御史某学于河南程氏，行业淳懿，为学者所宗。夫人
每语诸子曰：“视乃舅而师法之，足以为良士矣。”绍兴
壬子四月二十三日，以疾卒，病革。光禄公泣视之，夫
人曰：“生死聚散，如夜旦然，何以戚戚为哉！”于时年五
十有几。二子同举进士，而端明公实以第几名赐第。
其后侍从两朝，出入二十馀年，忠言直谏，老而益壮，
退居于乡，天子闵劳以事，常遣信使驰书就而问之其忠孝大节，固已伟然，而其言无钜细，又皆可纪，人
以为夫人之遗教也。台州亦以治行精敏，议论慨慷，
有闻于时。二公前后凡逢庆恩，得追荣其母，至今封
里人艳之。